**Κλείτος Κύρου**

**Ο ποιητής**

Τις νύχτες

Που είναι αμφίστομες

Όπως κι ο έρωτας

Ντύνεται στα όνειρα

Κι αποταμιεύει

Μέσα σε μπαλόνια

Σπαράγματα

Και νάματα ψυχής

Για εκείνες

Τις στιγμές του πάθους

Όταν αυτά θα σκάνουν

Σκορπίζοντας

Στον κόσμο

Χρώματα

Και εικόνες

Και λέξεις

Που θα περιδινούνται

Γύρω από σύννεφα φωτός

**Ο αλέκτωρ**

Έρχεσαι αθόρυβα μέσα στον ύπνο με οσμές

Της άνοιξης με κλεισμένες φτερούγες λυσίκομη

Κάτω από φωτοσκιάσεις φρικιούν οι διεσταλμένες

Κόρες παραμονεύοντας κάποιους ύπατους κόσμους

Έρχεσαι με φωνή απαλή σαν την πατημασιά

Στο χαλί προφέρεις διαμάντια που αργο-

Βουλιάζουν σε μια λίμνη από λάδι αποτινάζεις

Αναλαμπές κάτω από φεγγαρόδεντρα πληγωμένα

Ελάφια βογκώντας περιτρέχουν το στήθος σου

Μια στιγμή ανυπαρξίας μια μετέωρη χορδή

Τανύζεται ραγίζοντας να βρει τον ουρανό

Κι ως πάσχιζες να λυτρωθείς λάλησε ο πετεινός

Σχίστηκε τ’ όνειρο στα δυο και τα διαμάντια

Στάχτες σκορπίσαν γύρω σαν ίσκιος χάθηκες

Σαν οπτασία μεσονυχτιού κι απόμεινες

Με την πικρή της προσδοκίας τη γεύση

**Ορέστης Αλεξάκης**

**Η απρόσμενη**

Όμως

ποια να σαι Εσύ που αιφνιδιάζεις

με τόση λάμψη τόση μουσική

το σκυθρωπό βασίλειο της σιωπής μου;

Πού χείμαρρος φωτός εισβάλλεις ξάφνου

σ’ αυτά τα ειρηνικά σκιόφωτα όπου

χρόνια και χρόνια τώρα συντηρώ

τις λιγοστές αναιμικές μου μνήμες;

Μ’ αυτή την εκτυφλωτική ομορφιά.; Μ’ αυτή

την εκκωφαντική σου παρουσία;

Τι ανακαλεί στο βλέμμα μου η μορφή σου;

Ποιον ουρανό; Ποια μακρινή πατρίδα;

Κι αυτό το αστραφτερό χαμόγελό σου

– σαν άξαφνη αστραπή σε μαύρο φόντο –

ποιο ανέφικτο υπαινίσσεται και ποιες

ακτές πέραν του χρόνου προφητεύει;

Στο φρύδι του γκρεμού με καρτερείς

και με χαμόγελο ήρεμο μου γνέφεις

ανύπαρκτα φτερά να εμπιστευθώ

παγιδευμένες πτήσεις να τολμήσω

**Εύα Μοδινού**

**Ποίηση Ι**

Αν είχα ένα πουκάμισο

σε σκονισμένο πράσινο

και παντελόνι απότιστο καφέ

κανείς δεν θα βλεπε το βήμα μου

Μες στις ξερολιθιές μες στις ελιές

σαν χαμαιλέοντας θ’ αντάλλαζα

τα σχήματα τα χρώματα τα αισθήματα

Με φυλλωσιές του ανέμου

θ’ αντάλλαζα τη μνήμη μου

Το τραύμα μου θ’ αντάλλαζα

με ύπνο μωρού που ανέθωρε μακάριος

σαν μια αγάπη πάλλευκη αθώα ιδανική

Όμως δεν έχω πουκάμισο

σε σκονισμένο πράσινο

και παντελόνι απότιστο καφέ

Γι’ αυτό καρφώνω τη Σιωπή

ανεβαίνοντας…

**Ελένη Κεφάλα**

**Ο ερωδιός**

Ακίνητος πάνω στον βράχο απόμακρα

με τεντωμένο τον λαιμό κοιτάζεις

τις ώρες που περνούν το ράμφος βάζεις

μες στο νερό να φας κι ύστερα κρα

κρα ανοίγεις τις φτερούγες και πετάς

πουλί της Αθηνάς, της Αφροδίτης

μες στο παρόν που ζεις σαν ερημίτης

να ξέρεις στην αιωνιότητα μετράς

ποιήματα, χειρόγραφα, αγγεία

πίνακες, χάρτες κι άπειρα βιβλία

αυτών που σ’ είδαν στο νερό ή στο χιόνι

και μεσ’ απ’ τη μορφή σου ένα πρωί

ή δείλι έκλωσαν με μια πνοή

τ’ αόρατο νήμα που μας ενώνει.